Asdrom reis 5 600 km van VSA na Ierland(Foto: Keith McGreal van Ierland via City of Myrtle Beach/Facebook) Dit was nie dié keer ŉ briefie-in-ŉ-bottel nie, maar ŉ asdrom wat al die pad van die VSA tot by Ierland gedryf het. Owerhede in Myrtle Beach, Suid-Carolina in die VSA, het Maandag gesê ŉ drom het op ŉ manier al die pad van die suidooste van die VSA die Atlantiese Oseaan oorgesteek en uiteindelik op County Mayo se strand uitgespoel. Keith McGreal van Ierland, wat op die drom afgekom het, het met owerhede kontak gemaak. “Ek deel graag foto’s met julle van ŉ blou asdrom wat op ons plaaslike strand aan die weskus van Ierland uitgespoel het,” het McGreal geskryf. “Ons het die plakkers opgemerk en gedink dit kan ŉ lekker storie wees. Dit is ongelooflik om te dink dit het meer as 5 500 km ver gereis.” Die toerismeraad van Myrtle Beach het foto’s van die drom op sy sosiale media gedeel. Hulle vermoed dit het tydens ŉ sterk wind of storm in die see beland. “Dis ŉ wonderlike reis vir asdrom, maar ons sou natuurlik verkies het dat hy op ons strand gebly het eerder as om in die Golfstroom rond te kerjakker!” het beamptes aan McGreal teruggeskryf. “Ons verwyder gewoonlik die dromme voor ŉ orkaan, maar hierdie een het duidelik sy eie planne gehad.”